Dr. M.J. du Plessis Gereformeerde Kerk Bellville Datum: 31 Desember 2005 (oggend)
Sing vooraf: Psalm 145:1, 2.
Lofpsalm 146:1, 3, 8.
Na die wet bely ons voor God ons sondeskuld en bid om vergewing van ons sondes met Ps. 99:4, 5.
Psalm 121:1, 4.
Skriflesing: Psalm 15 en Psalm 24.
Teks: Psalm 24:3
Wie mag klim op die berg van die HERE? En wie mag staan in sy heilige plek? (Psalm 24:3 AFR53)
Wie mag in die heiligdom van die Here gaan staan om die Here te aanbid? Wie mag hoegenaamd na die plek van gesamentlike aanbidding toe gaan?
Kom ons kyk na twee sake wat in hierdie Psalm baie belangrik is:
1. Die Here wil nie enige iemand in sy heiligdom hê nie.
2. Mag ek ingaan in die Here se heiligdom?
Mens moet Psalm 24:3 saamlees met Psalm 15:1, want die twee verse se inhoud is dieselfde, dit is net die volgorde waarin dit staan, wat omgeruil is.
HERE, wie mag vertoef in u tent? Wie mag woon op u heilige berg? (Psalm 15:1 AFR53)
Uit Psalm 15 is daar iets wat mens met 'n skok tref.
Dit is net 'n mens wat voortdurende selfondersoek en selftug toepas wat in die heiligdom van die Here mag ingaan.
Die bedoeling van hierdie vrae is dat die Here dit baie duidelik wil stel dat dit nie waar is dat almal welkom is om met 'n offer voor Hom te gaan staan nie.
U mag dit geweldig skokkend vind, maar daar is meer voorbeelde uit die Bybel.
Reg aan die begin van ons geskiedenis het Kaïn en Abel saam gaan offer. Kaïn se offer is deur die Here verwerp.
Jare later het Saul vir die Here geoffer toe hy gesien het dat sy manne verstrooid begin raak.
Samuel het toe vir hom kom sê: Vandag het die HERE die koningskap oor Israel van jou afgeskeur en dit aan jou naaste gegee wat beter is as jy. (1 Samuel 15:28 AFR53)
Nie een van hierdie twee manne, Kaïn en Saul, se offers was by die Here welkom nie.
Mens sou met verwysing na Maleagi ook nog al die offers van die mense wat in hulle onopregtheid siek en gebreklike diere gebring het, kon byvoeg.
Daarom vra hierdie twee Psalms dat jy jouself eers sal ondersoek voordat jy in die heiligdom van die Here ingaan.
Die Here is nie tevrede met 'n uitwendige eerbetoon nie.
Hy eis jou totale gesindheid en 'n opregte lewe op.
Die beeld wat Dawid gebruik is dié van iemand wat as gas by iemand aan huis kom. Teen hierdie agtergrond vra hy die vrae:
Wie mag gaan staan in die Here se heilige plek?
En wie mag klim op die berg van die Here?
Wie mag as die Here se gas in sy heiligdom ingaan?
Net die feit dat hierdie vraag in die Bybel geskryf staan, beteken dat enige iemand nie welkom is om sommer net in te gaan nie.
Ons moet dit ook sien teen die agtergrond van Psalm 24:1 en 2 waar die Here beskryf word as die Besitter van die heelal.
Hier word nie op 'n teoretiese manier gepraat van die grootheid van God as Skepper nie.
Dit is bedoel as openbaring om die leser van die Psalm weer van nuuts af te laat besef Wie die Here is na Wie toe jy gaan wanneer jy gaan bid!
Daar moet by jou 'n baie diep ontsag ontstaan oor die grootheid van God as jy na die oseane en die lande op die aardbol kyk, en jy besef dat die Here se hand al hierdie dinge tot stand gebring het, en nog steeds in stand hou.
As ons besef hoe klein ons is voor die Here, sal ons ook besef dat ons voor hierdie almagtige God niks kan verdien nie, en dat ‘n mens nie sommer net voor Hom kan verskyn asof daar 'n band van gelykes is nie.
Wie mag opklim op die berg van die Here? En wie mag in sy heiligdom gaan staan?
Die Jode het daar op die Sionsberg tent opgeslaan wanneer hulle opgetrek het vir 'n godsdienstige fees.
Hulle het by sulke geleenthede al rondom die tent waarin die ark gestaan het, tent opgeslaan - sommer so naby as hulle kan, sodat dit gerieflik kan wees as hulle gaan bid.
Hierdie Psalm het hulle teruggedruk in die besef dat hulle versigtig moet wees.
Enige mens kan nie net sommer ingaan en gaan bid nie.
En enige een kan ook nie sommer daar op die Here se berg gaan tent opslaan nie!
Wie mag dan in die heiligdom ingaan? Die Bybel antwoord presies:
Hy wat rein van hande en suiwer van hart is, wat sy siel nie ophef tot nietigheid en nie vals sweer nie. (Psalm 24:4 AFR53)
Die eerste kwailfikasie is rein van hande. Wat beteken rein wees van hande?
Hy wat rein van hande is, is volgens Jesaja 1:15 iemand wat nie bloed aan sy hande het nie.
Verder is dit ook nog iemand wat nie omkoopgeskenke aanneem nie.
Dis ook ‘n mens wat nie moedswillig allerhande skanddade loop en pleeg nie.
Die volgende eienskap is suiwer van hart.
Iemand wat suiwer van hart is, is volgens Psalm 19 iemand wat na die bevele van die Here luister, en wat die regte koers loop in sy aanbidding en in sy lewe.
Die Bybel bedoel glad nie dat hierdie mens sondeloos moet wees nie, maar dit bedoel wel dat wanneer hy verkeerd gedoen het, hy biddend na die Here toe sal teruggaan.
Die volgende vereiste is iemand wat sy siel nie ophef tot nietigheid nie.
Iemand wat sy siel nie ophef tot nietigheid nie, is iemand wat sy siel nie aan allerhande leë dinge vasmaak nie - dinge soos afgodediens of ongeloof nie.
Al hierdie dinge is leeg. In hulle wese is hulle nietigheid en niks meer nie.
Dan moet so ‘n mens ook nie vals sweer nie.
Iemand wat wat nie vals sweer nie, is iemand wat die Here in elke opsig eer.
Dis iemand wat nie plek maak dat hy en leuens kan saamlewe nie.
Iemand wat al hierdie dinge doen, is iemand wat op die berg naby die Here kan gaan tent opslaan, en wat in die tempel van die Here kan ingaan.
In 'n sekere sin, is hierdie uitspraak van die Here erg benouend, want wie van ons kan hierby kom? U moet net onthou dat hierdie gebreke van ons nie meer die deur vir ons toemaak nie.
Psalm 24 leer in vers 6 dat die wat na die Here vra, sal ingaan. Dit is dieselfde mense waarvan vroeër ook gepraat word.
Nou kom ons agter dat vers 4 nie volmaaktheid as 'n vereiste stel nie, maar wel eerlike aanbidding.
Die Psalm gaan verder en beveel dat die ewige poorte hulle hekke moet oopswaai.
Aan die uitvoering van die bevel is daar geen twyfel nie, hierdie ewige hekke gaan oopswaai, sodat Iemand tussen hulle kan deurgaan.
Die Persoon is die Erekoning - die Here.
Die Here het die deurgang deur die Sionspoort vir Homself opgeëis.
Uit die beskrywing is dit duidelik dat alle menslike mate te klein is om groot genoeg te kan oopmaak vir die Ewige Koning se binnekoms.
Die Here kom in en Hy is sterk en geweldig, geweldig in die stryd. En nou steek mens vas.
Watter stryd, want die hele tyd nog het die Psalm gepraat oor die Here se majesteit as Skepper en die mens se nietigheid en versigtigheid waarmee hy in die Here se heiligdom mag ingaan.
Nou meteens is die Here 'n Oorlogsgod.
Dis waar. Die poorte gaan oop om die God wat ook die magte van die hel in 'n geweldige stryd verslaan het, te laat binnekom.
Daardie stryd was juis om alles wat ons gekeer het om God van harte te dien, te vernietig.
Dit het gebeur baie lank nadat hierdie Psalm geskryf is, maar hierdie Psalm was reeds profeet daarvan dat Jesus sou kom om twee dinge te doen:
Hy sou kom om die magte van die hel te vernietig.
Maar Hy sou ook kom om ons met God te versoen.
Nou leef ons uit die jaar 2005 uit in die jaar 2006 in.
Elke mens wat terugkyk in sy lewe, sal met eerlikheid en huiwering moet vra: Wie mag ingaan in die tempel van die Here?
Die rede? Almal van ons se lewens getuig van tye wat ons ons humeur verloor het, of waar ons op plekke was waar ons nie hoort nie, of van dinge wat ons gedoen het wat nie die eer van God verkondig het nie.
Beteken dit dat ons kerk moet moedeloos word en tou opgooi?
Nee, ons moenie moedeloos word as ons ons geloofslewe nie in alle opsigte reg gekry het nie.
Ons moet net nie ophou om daagliks berou te hê oor ons sondes nie.
Ons moet net aanhou om daagliks tot bekering te kom en aan te hou om by die Here hulp en vergewing te soek.
Die Bybel noem dit: Hulle wat vra na die Here.
Hulle is dié wat in die Naam van die Erekoning ingaan in die heiligdom van God.
Die Here vra net ons opregte geloof en ons eerlike belydenis van Hom as ons God, Verlosser - ons ewige Koning
Datum: 1 Jan 2006 (oggend)